คปภ.เร่งให้ความรู้กรรมธรรม์บำนาญ
คปภ. เร่งเอกชนให้ความรู้กรมธรรม์บำนาญประชาชนรับลดหย่อนภาษีเพิ่ม
20 ต.ค. 2553

คปภ. เร่งเอกชนให้ความรู้กรมธรรม์บำนาญประชาชนรับลดหย่อนภาษีเพิ่ม
นางจันทรา บูรณฤกษ์ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ตามที่คณะรัฐมนตรีมีมติเห็นชอบเกี่ยวกับมาตรการภาษีเพื่อสนับสนุนการออมในรูปแบบการประกันชีวิตแบบบำนาญ โดยอนุมัติวงเงินหักลดหย่อนภาษีเงินได้บุคคลธรรมดาสำหรับค่าเบี้ยประกันชีวิตแบบบำนาญ เพิ่มจากวงเงินเดิมสำหรับค่าเบี้ยประกันชีวิต 1 แสนบาท เป็น 3 แสนบาท ทางสำนักงาน คปภ. จะเร่งประสานกับภาคธุรกิจในการประชาสัมพันธ์ให้ประชาชนเข้าใจหลักเกณฑ์และรูปแบบของการประกันชีวิตแบบบำนาญที่จะสามารถนำมาหักลดหย่อนภาษีเพิ่มเติมดังกล่าวได้ ว่าต้องเป็นไปตามที่กำหนดในกฎกระทรวงการคลัง
เช่น ระยะเวลาเอาประกันภัย 10 ปีขึ้นไป โดยบริษัทจะต้องระบุในเงื่อนไขของตัวกรมธรรม์ ว่าจะเริ่มจ่ายผลประโยชน์ ให้แก่ผู้เอาประกันภัย ตั้งแต่อายุ 55 ปี ต่อเนื่องไปจนถึงอายุไม่ต่ำกว่า 85 ปี ทั้งนี้ จะไม่มีการจ่ายผลประโยชน์อื่นใดก่อนรับเงินบำนาญยกเว้นผลประโยชน์กรณีการเสียชีวิต เป็นต้น ซึ่งกฎกระทรวงดังกล่าวอยู่ระหว่างการดำเนินการคาดว่า จะมีผลบังคับใช้สำหรับเงินได้พึงประเมินประจำปีภาษี 2553 ที่ต้องยื่นรายการในปี 2554 เป็นต้นไป
อย่างไรก็ตาม แหล่งข่าวจากบริษัทประกันชีวิต กล่าวว่า เกณฑ์ของคปภ.ที่ล็อคไว้ไม่ให้บริษัทจ่ายผลประโยชน์อื่นใดก่อนรับเงินบำนาญ จะทำให้ประชาชนเสียผลประโยชน์ เพราะปัจจุบันบริษัทประกันชีวิตหลายแห่งมีการจ่ายเงินคืนระหว่างปีให้กับผู้เอาประกัน เพื่อจะได้มีเงินไว้ใช้จ่ายในช่วงที่ยังไม่เกษียณ หรือ นำไปลงทุนเพิ่มเติมได้ แม้แต่ประกันสังคม ยังมีการจ่ายผลประโยชน์อื่นออกมาในรูปของค่ารักษาพยาบาล 
ทั้งนี้ ครม.ระบุไว้ว่า วงเงินส่วนที่เพิ่มขึ้น 2 แสนบาท นั้น ต้องเป็นเบี้ยประกันชีวิตแบบบำนาญเท่านั้น และต้อง ไม่เกิน 15% ของเงินได้พึงประเมิน ซึ่งเมื่อรวมกับเงินได้ที่จ่ายเข้ากองทุนอื่นๆ ประเภทเดียวกัน เช่น กองทุนสำรองเลี้ยงชีพตามกฎหมายว่าด้วยกองทุนสำรองเลี้ยงชีพ หรือกองทุนบำเหน็จบำนาญข้าราชการตามกฎหมายว่าด้วยกองทุนบำเหน็จบำนาญข้าราชการ (กบข.) หรือกองทุนสงเคราะห์ตามกฎหมายว่าด้วยโรงเรียนเอกชน และเงินได้ที่จ่ายเป็นค่าซื้อหน่วยลงทุนในกองทุนรวมเพื่อการเลี้ยงชีพตามกฎหมายว่าด้วยหลักทรัพย์และตลาดหลักทรัพย์ (RMF) แล้ว ต้องไม่เกิน 5 แสนบาท